باكۇ-يېرېۋان مۇناسىۋەتلىرى ئىككى دۆلەت ئوتتۇرىسىدىكى 44 كۈنلۈك ئۇرۇشتىن بۇيانقى ئەڭ ناچار سەۋىيەدە تۇرماقتا.
شەنبە كۈنى ئەزەربەيجانغا قاراشلىق قاراباغدا ئۆتكۈزۈلگەن
سايلام خەلقئارا جەمئىيەت تەرىپىدىن ئەيىبلىنىۋاتقان بىر پەيتتە،
ئىككى دۆلەت ئوتتۇرىسىدىكى ئەڭ ئاخىرقى ئۇرۇش توختىتىش كېلىشىمى مەسىلىسىدە مۇرەسسەچىلىك قىلغان
رۇسىيە پىرېزىدېنتى ۋىلادىمىر پۇتىن ئەزەربەيجاننىڭ ئىگىلىك ھوقۇقىنى قايتا تەكىتلىدى.
ۋىلادىمىر پۇتىن – رۇسىيە پىرېزىدېنتى - ئەرمېنىيە ھۆكۈمىتى ئەزەربەيجاننىڭ قاراباغ ئۈستىدىكى ئىگىلىك ھوقۇقىنى ئېتىراپ قىلدى
ۋە بۇ مەسىلىنى پىراگا باياننامەسى ئارقىلىق رەسمىي ھۆججەتلەشتۈردى.
قاراباغنىڭ قانۇنىي سالاھىيىتىنى ئەرمېنىيە ئۆزى بەلگىلىدى.
ياۋروپا ئىتتىپاقى، تۈركىيە ۋە ئامېرىكا قوشما ئىشتاتلىرىمۇ بۇ قانۇنسىز سايلامنىڭ نەتىجىسىنى ئېتىراپ قىلمىدى.
ماتتېۋ مىللېر – ئامېرىكا قوشما ئىشتاتلىرى تاشقى ئىشلار مىنىستىرلىقى باياناتچىسى – بىز قاراباغ رايونىدا چېگرا لىنىيەلىرىنىڭ ئېنىق بولۇشىنى ۋە ئىككى تەرەپ ئوتتۇرىسىدىكى سۆھبەت مەسىلىسىدە
ئىلگىرىلەش ھاسىل قىلىنىشى كېرەكلىكىنى ئىزچىل تەكىتلەپ كەلدۇق.
بۇ باسقۇچتا قاراباغ رايونىنىڭ ئىشەنچلىك ۋەكىللىرىنىڭ بولۇشى ناھايىتى مۇھىم. ئەمما
ئىلگىرىمۇ ئوتتۇرىغا قويغىنىمىزدەك، بىز قاراباغ رايونىنى مۇستەقىل
ۋە ئىگىلىك ھوقۇقلۇق دۆلەت دەپ ئېتىراپ قىلمايمىز.
شۇڭلاشقا، يېقىنقى بىر نەچچە كۈن ئىچىدە ئېلان قىلىنغان
ئاتالمىش پىرېزىدېنت سايلىمىنىڭ نەتىجىسىنى ئېتىراپ قىلمايمىز.
تۈركىيە جۇمھۇرىيىتى جۇمھۇر رەئىسى رەجەپ تاييىپ ئەردوغان ھەر ئىككى دۆلەتنىڭ رەھبەرلىرى بىلەن تېلېفوندا كۆرۈشۈپ
رايونلۇق تىنچلىقنىڭ مۇھىملىقىنى تەكىتلىدى.
ئەردوغاننىڭ قارىشىچە، رايوننىڭ ئۇزۇن مۇددەتلىك مۇقىملىقىغا كاپالەتلىك قىلىشنىڭ
بىردىنبىر يولى دىپلوماتىك تىرىشچانلىق كۆرسىتىشتۇر.
لاچىن كارىدورىنىڭ ئىشلىتىلىشى سەۋەبىدىن ئىككى دۆلەت ئوتتۇرىسىدىكى جىددىيچىلىكمۇ ئەۋج ئېلىپ كەتتى.
بۇ كارىدور ئىشغال قىلىۋېلىنغان رايون بىلەن ئەزەربەيجان ئوتتۇرىسىدىكى مۇھىم ئۇلىنىش يولىدۇر.
ئەرمېنىيە بۇ رايونغا قورال - ياراغ ۋە ھەربىي قورال – جابدۇقلارنى قانۇنسىز ھالدا يۆتكەشنىڭ ئالدىنى ئېلىش ئۈچۈن
چېگرا مۇداپىئە تەكشۈرۈش پونكىتى قۇرغان ئەزەربەيجاننى يولنى قامال قىلىش بىلەن ئەيىبلىدى.
ھىكمەت ھاجىيېۋ - ئەزەربەيجان پىرېزىدېنتىنىڭ مەسلىھەتچىسى - 2020-يىلى ئۈچ تەرەپ كېلىشىمى ئىمزالانغاندىن بۇيان،
ئەرمېنىيە تەرەپ كۆپ قېتىم ۋە سىستېمىلىق ھالدا
ئەزەربەيجان زېمىنىدىن ئۆتىدىغان لاچىن كارىدورىنى ھەربىي خادىملار، قورال - ياراغلار
ۋە مىنالارنى قانۇنسىز ھالدا يۆتكەش مەقسىتىدە خالىنغانچە ئىشلەتتى.
ئەرمېنىيە تەرەپ بۇ كارىدورنى خەلقئارا قىزىل كىرېست جەمئىيىتىنىڭ ھىمايىسى ئاستىدا
ئەتكەسچىلىك مەقسىتىدىمۇ ئىشلىتىشكە ئۇرۇندى.
يەكشەنبە كۈنى تەرەپلەر تەرىپىدىن كارىدور مەسىلىسىدە تۈزۈلگەن كېلىشىم
ۋە ئۇلارنىڭ بۇ ھەقتىكى تەلەپلىرىگە ئاساسەن
ئىنسانپەرۋەرلىك ياردەم بۇيۇملىرىنى يەتكۈزۈپ بېرىش ئۈچۈن ئاغدام-خانكەندى يولى تاللاندى.
بۇ ئۆزگىرىشلەر ئەزەربەيجان قىزىلئاي جەمئىيىتى بىلەن ماس قەدەمدە باشقۇرۇلۇۋاتقان
رۇسىيە قىزىل كىرېست جەمئىيىتىنىڭ ئىنسانپەرۋەرلىك ياردەم ئاپتوموبىل ئەترىتىنىڭ قاراباغدا ياشايدىغان
ئەرمەنلەرنىڭ توسقۇنلۇقىغا ئۇچرىشىدىن كېيىن ئوتتۇرىغا چىقتى.
مۇتەخەسسىسلەرنىڭ قارىشىچە، ئەرمەنلەرنىڭ بۇ ھەرىكىتى ئەزەربەيجاننىڭ يوللارنى تاقاپ
ئىنسانىي كىرىزىس پەيدا قىلغانلىقىغا دائىر دەۋالىرىنىڭ ئاساسسىز ئىكەنلىكىنىڭ نامايەندىسى ئىكەن.
بەرا قارامان، TRT World